Efter halvandet års kamp, fik den Parkinsonramte Ulla Astrup fra Hjerm torsdag tildelt pension.

I dag modtog 61-årige Ulla Astrup det længe ventede brev fra Struer Kommune:

- Pensionsudvalget har d. 26. april 2018 vurderet, at du opfylder betingelserne for tilkendegivelse af førtidspension.

Det er et brev, hun har ventet halvandet år på.

- Det er dejligt. Det var glædens dag. Jeg må ærligt indrømme, da jeg fik meddelelsen, da kom tårerne frem. Og jeg må indrømme, at jeg troede ikke på det, før jeg havde papirerne i hånden, siger Ulla Astrup fra hjemmet i Hjerm.

Skuffet over behandling

Efter Ulla Astrup har været på lægebesøg 24. april behandlede pensionsudvalget i Struer Kommune i dag sagen.

Via sin partsrepræsentant fik Ulla Astrup først beskeden over telefon. Her i eftermiddag kom den skriftlige bekræftelse så.

- Og der flød tårerne endnu mere. Vi er fri for at skulle kæmpe den kamp, som vi har kæmpet i snart halvandet år. Nu er det ovre, siger Ulla Astrup.

Ulla Astrup har gennem hele det lange forløb oplevet stor opbakning fra nær og fjern. Ud over Parkinson lider Ulla Astrup af sygdommen skoliose, der giver hende skæv ryg og et hoved, der hviler på brystet.

Ulla Astrup Jensen lider af Parkinsons syge og rygsygdommen skoliose, så hendes hoved kan ikke rettes op, og hendes hage hviler på brystet. Foto: TV 2 / TV 2

- Jeg har arbejdet hele mit liv, og har aldrig bedt kommunen om noget som helst før nu, hvor jeg har brug for det, og så bliver man behandlet som man gør. Det må jeg nok sige, det skuffer mig.

Struer Kommune har i dag ingen bemærkninger til afgørelsen. Borgmester Niels Viggo Lynghøj siger, at sagen for ham er en sag om pension, som alle andre og, at han ikke vil kommentere enkelt-sager.